Man gevonnis ná hy tienerseun op Kersdag verkragArgieffoto ŉ 30-jarige man is in die Empangeni-streekshof in KwaZulu-Natal gevonnis nadat hy skuldig bevind is aan die verkragting van ŉ 17-jarige verstandelik gestremde seun. Kapt. Nqobile Gwala, polisiewoordvoerder, het gesê die verkragting het op 25 Desember 2014 by die skuldige se huis in Empangeni plaasgevind. “Die seun het ná die voorval gehuil. Toe hy daaroor uitgevra is, het hy gesê dat hy deur die man by sy huis verkrag is,” het Gwala gesê. ŉ Saak van verkragting is by die Empangeni-polisie aangegee en deur die polisie se eenheid teen gesinsgeweld, kindermishandeling en seksuele misdrywe oorgeneem. Die man is kort ná die verkragting in hegtenis geneem. Hy het sedertdien verskeie kere in die hof verskyn en is Vrydag tot 10 jaar tronkstraf gevonnis.